《赐游西苑诗》
明代·杨荣

南薰淡荡微雨晴，时当首夏天气清。苑中风景最佳丽，喜见万物皆敷荣。

诏赐公卿暂行乐，乘马肩舆各恭恪。入门步履不敢驰，遥望琼峰翠如削。

须臾中贵传宣来，先向池上看崔巍。长桥如虹跨碧水，波光荡漾无纤埃。

宝殿玲珑耸金碧，盘龙舞凤何煇赫。近阶古柏凌雪霜，夹道苍松翠千尺。

池有游鱼圃有蔬，绛桃丹杏如珊瑚。常时采摘奉圣母，青春几度来銮舆。

细柳新蒲满洲渚，辇路逶迤到清暑。雕阑玉槛胜蓬莱，芝草琅玕似玄圃。

中有宝阁环金扉，圣慈暇逸时游兹。千花冥濛溢香露，瑞日照耀生光辉。

相将优游陟华巘，磴道盘空应百转。巉岩怪石虎豹蹲，岁久含滋多碧藓。

方壶瀛洲峙两亭，玉虹金露何峥嵘。空中忽听玉笙响，万壑遥度松风声。

跻攀绝顶意忘倦，忽到丹霄广寒殿。恍觉台高爽气多，更看天近祥云见。

壮哉此景天下奇，此身何幸亲见之。天恩旷荡锡宴乐，玉酒满酌黄金卮。

圣皇仁明尽诚孝，四海生民安德教。微臣欣得预兹游，际遇升平何以报。

瞻依日月拜九天，寸心感激惟惓惓。永歌天保廑祝颂，圣寿皇图万万年。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。